«Алания»-р Кубокым къыщытпэщIохуэ
Урысей Федерацэм футболымкIэ и кубокыр 2013/2014 гъэхэм къыщыхьыным теухуа зэхьэзэхуэм япэ дивизионым и командэхэри щыхыхьэ финалым и 1/32-нэ Iыхьэр къэсащ. Абы «Спартак-Налшыкым» хьэрхуэрэгъу къыщыхуэхъуащ Владикавказ и «Алания»-р.
Мэзкуу иджыблагъэ щекIуэкIа пхъэидзэм финалым и 1/32-нэ Iыхьэм щызэпэщIэувэнухэр иубзыхуащ. Япэ дивизионым и командэхэм я нэхъыбэм хьэрхуэрэгъу къахуэхъуар етIуанэ дивизионым щыщхэрщ. АрщхьэкIэ «я насып къикIащ» «Уфа»-м, «Нефтехимик»-м, «Спартак-Налшыкым», «Алания»-м, «Газовик»-м, «Сибирь»-м. Ахэр зыр адрейм ныкъуэкъуэгъу хуэ-хъуащ.
Кубокым зэрыщыхабзэщи, дивизион нэхъыщIэм щыщхэм «нэхъыжьхэр» ирагъэблагъэ. Апхуэдэу екIуэкIынущ «Химки» — «Шинник», «Тосно» — «Динамо», «Долгопрудный» — «Балтика», «Сокол» — «Арсенал», «Звезда» — «Торпедо» (Мэзкуу), «Авангард» — «Химик», «МИТОС» — «Салют», «Торпедо» (Армавир) – «Ротор», «Дагдизель» — «Ангушт», «Зенит» — «Мордовия», «Тюмень» — «Енисей», «Якутия» — «СКА-Энергия», «Чита» — «Луч-Энергия» зэIущIэхэр.
Зы гупым щыджэгу «Уфа» — «Нефтехимик», «Спартак-Налшык» — «Алания», «Газовик» — «Сибирь» командэхэм я зэпэщIэтыныгъэхэм хэгъэрейуэ пхъэидзэм иубзыхуар япэу итхэрщ. Абы и фIыгъэкIэ Къэбэрдей-Балъкъэрым футболым щыдихьэххэм Налшык и «Спартак» стадионым фокIадэм и 1-м щалъэгъунущ зэгъунэгъу республикитIым я топджэгу нэхъыфIхэр зэрызэдэджэгум. Ар къикIуэт здэщымыIэ зэныкъуэкъуныгъэщ, сыту жыпIэмэ кубокым и хабзэ нэхъыщхьэхэм ящыщщ зы зэIущIэ фIэкIа финалым хуэзышэ дэтхэнэ Iыхьэми зэрыщрамыгъэкIуэкIыр икIи абы къыщыхагъэщIар зэхьэзэхуэм къы- зэрыхагъэкIыр. Дыщыгугъынщ «Спартак-Налшыкым» Къэбэрдей-Балъкъэрым и Къэралыгъуэм и махуэм щыIэну джэгугъуэм текIуэныгъэр щызыIэригъыхьэу къыкIэлъыкIуэу, финалым и 1/16-нэм, премьер-лигэм щыщ командэ къытхуригъэблэгъэну.
Жыласэ Заурбэч.
